作者:權德輿
標題:從事淮南府過亡友楊校書舊廳感念愀然
內容:故人隨化往，倏忽今六霜。及我就拘限，清風留此堂。松竹逾映蔚，芝蘭自銷亡。絕弦罷流水，聞笛同山陽。炯如冰玉姿，粲若鸞鳳章。欲翥摧勁翮，先秋落貞芳。正平賦鸚鵡，文考頌靈光。二子古不弔，夫君今何傷。黃墟既杳杳，玄化亦茫茫。豈必限宿草，含淒灑衣裳。